Nos Alaydis ducissa, mater Hugonis ducis Burgundię, notum facimus universis presentes litteras inspecturis quod Guido, dictus Morestaz, in presentia nostra constitutus, recognovit se vendidisse, laude et assensu et voluntate uxoris sue et Theobaldi, Perreti et Berteri, fratrum suorum, abbatisse et conventui Loci Dei quandam vineam sitam in territorio de Nuyz, en Champrossial, inter vineam Danguierre, ex una parte, et vineam Valonis, dicti Enraigé; ex altera, et tantum recepisse in pecunia numerata quod se tenebat pro pagato et plenarie pro contento. Dictus vero Guido et fratres sui, corporali prestito juramento, promiserunt se contra dictam venditionem de cetero non ire nec aliquem permittent contraire, sed ipsam modis omnibus observare, et dictus Guido et heredes sui tenentur bona fide contra omnes dictam vineam garantire. In cujus rei testimonium ad preces supradictorum fratrum, presentibus litteris sigillum nostrum fecimus apponi. Actum anno Domini M°CC°XL tertio, mense aprilis.